“เงินบาท” วันนี้เปิดตลาด 34.29 บ. แนะผู้นำเข้าซื้อสกุลต่างประเทศ เพื่อป้องกันความเสี่ยง
“เงินบาท” วันนี้เปิดตลาด 34.29 บ. อ่อนค่าจากปิดตลาดเมื่อวันศุกร์ที่ระดับ 34.19 บ. โดยมองกรอบค่าเงินบาทวันนี้เคลื่อนไหวที่ ระดับ 34.00 - 34.40 บาท/ดอลลาร์ แนะผู้นำเข้าซื้อสกุลเงินต่างประเทศเพื่อป้องกันความเสี่ยง
“เงินบาท” วันนี้เปิดตลาด 34.29 บ. อ่อนค่าจากปิดตลาดเมื่อวันศุกร์ที่ระดับ 34.19 บ. โดยมองกรอบค่าเงินบาทวันนี้เคลื่อนไหวที่ ระดับ 34.00 - 34.40 บาท/ดอลลาร์
3 เม.ย. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(3 เม.ย.66)  ค่าเงินบาทเช้านี้เปิดตลาด 34.29 บาท/ดอลลาร์ อ่อนค่าเมื่อเทียบจากราคาปิดตลาดเมื่อวันศุกร์ที่ระดับ 34.19 บาท/ดอลลาร์
โดยดอลลาร์สหรัฐแข็งค่าเมื่อเทียบกับสกุลเงินหลักเมื่อวันศุกร์ที่ผ่านมา หลังสหรัฐเปิดเผยข้อมูลเงินเฟ้อที่ชะลอตัวแต่ยังคงอยู่ในระดับสูง ซึ่งอาจสนับสนุนให้ธนาคารกลางสหรัฐ (เฟด) ปรับขึ้นอัตราดอกเบี้ยอีก 1 ครั้งในปีนี้
ขณะที่เผยตัวเลขดัชนี PCE ทั่วไป รวมหมวดอาหารและพลังงาน เพิ่มขึ้น 5.0% ในเดือนก.พ. เมื่อเทียบรายปี ต่ำกว่าที่คาดที่ระดับ 5.1% และชะลอตัวจากระดับ 5.3% ในเดือนม.ค. และเมื่อเทียบรายเดือน เพิ่มขึ้น 0.3% ในเดือนก.พ. ถือเป็นมาตรวัดอัตราเงินเฟ้อที่เฟดให้ความสำคัญ
ด้าน FedWatch Tool ของ CME Group บ่งชี้ว่า นักลงทุนให้น้ำหนัก 53.5% ที่เฟดจะคงอัตราดอกเบี้ยที่ระดับ 4.75-5.00% ในการประชุมวันที่ 2-3 พ.ค. และให้น้ำหนัก 46.5% ที่เฟดจะปรับขึ้นอัตราดอกเบี้ย 0.25%
ขณะที่ตลาดปิดสัปดาห์ที่แล้ว ตลาดพันธบัตรนักลงทุนต่างชาติซื้อสุทธิ 2,784 ล้านบาท และนักลงทุนต่างชาติขายหุ้นสุทธิ 1,437 ล้านบาท
ดังนั้นแนะนำผู้นำเข้าควรซื้อเงินตราต่างประเทศเพื่อป้องกันความเสี่ยง และผู้ส่งออกขายเงินตราต่างประเทศที่ระดับเหนือ 34.50 บาท/ดอลลาร์
สำหรับกรอบค่าเงินวันนี้ USD/THB 34.10- 34.40, EUR/THB 36.80- 37.30,JPY/THB 0.2550- 0.2590,GBP/THB 41.90- 42.40,AUD/THB    22.70- 23.00